पाएं अपने शहर की ताज़ा ख़बरें और फ्री ई-पेपरडाउनलोड करें
अध्यक्ष एन श्रीनिवासन के इस्तीफ़े की मांग से जूझ रहे भारतीय क्रिकेट बोर्ड बीसीसीआई के उपाध्यक्ष और भाजपा के वरिष्ठ नेता अरुण जेटली ने कहा है कि अगले 24 घंटों में कुछ \'अहम\' गतिविधि हो सकती है.
समाचार एजेंसी पीटीआई के मुताबिक ये पूछे जाने पर कि क्या उनके साथ बोर्ड के पांचों उपाध्यक्ष शनिवार को इस्तीफ़ा दे सकते हैं, अरुण जेटली ने कहा, \"एक दिन का इंतज़ार कीजिए, आप कुछ अहम घोषणा सुनेंगे.\"
बीसीसीआई के पांच उपाध्यक्ष हैं-अरुण जेटली(उत्तर ज़ोन), निरंजन शाह(पश्चिम), सुधीर डाबिर(मध्य ज़ोन), चित्रक मित्रा(पूर्व) और शिवलाल यादव(दक्षिण).
शनिवार को ही बीसीसीआई के संयुक्त सचिव अनुराग ठाकुर ने कहा कि बोर्ड के दो वरिष्ठ अधिकारियों के इस्तीफ़े से उपजे संकट के चलते बोर्ड को अपनी आपातकालीन कार्य समिति बैठक शायद जल्द करानी पड़े.
इससे पहले स्पॉट फ़िक्सिंग मामले में संकट का सामना कर रहे बीसीसीआई को शुक्रवार को एक और झटका लगा जब बोर्ड के रवैये से नाख़ुश कोषाध्यक्ष अजय शिर्के और सचिव संजय जगदले ने त्यागपत्र दे दिया.
शिर्के के बारे में भी कहा जा रहा है कि वो आईपीएल में भ्रष्टाचार की ख़बरें आने के बाद बोर्ड अध्यक्ष श्रीनिवासन से नाराज़ चल रहे थे. वहीं जगदले आईपीएल द्वारा मामले की जांच के लिए गठित तीन सदस्यीय समिति के सदस्य थे. लेकिन उन्होंने खुद को इससे अलग कर लिया था.
कयास लगाए जा रहे थे कि श्रीनिवासन पर दबाव बढ़ाने के लिए बोर्ड के संयुक्त सचिव अनुराग ठाकुर भी शनिवार को इस्तीफ़ा देंगे.जांच
आईपीएल के छठे सीज़न में स्पॉटफ़िक्सिंग और सट्टेबाज़ी की ख़बरों के बाद पिछले दिनों इस सिलसिले में तीन क्रिकेटरों, फिल्म अभिनेता विंदू दारा सिंह, कुछ सट्टेबाज़ों और चेन्नई सुपरकिंग्स से जुड़े गुरुनाथ मेयप्पन की गिरफ़्तारियाँ हुईं.
गुरुनाथ मेयप्पन बोर्ड अध्यक्ष श्रीनिवासन के दामाद हैं और उनकी गिरफ़्तारी के बाद से ही बोर्ड अध्यक्ष एन श्रीनिवास पर भी इस्तीफ़े का दवाब बढ़ता जा रहा है. लेकिन इस्तीफ़े की मांग को खारिज करते हुए श्रीनिवासन अब तक पद पर बने हुए हैं.
मेयप्पन पर बिंदु दारा सिंह के साथ मिलकर स्पॉट फिक्सिंग करने का आरोप है.
मामले से निपटने के लिए आईपीएल पहले ही एक तीन सदस्यीय समिति के गठन की घोषणा कर चुका है. बीसीसीआई सचिव संजय जगदले इस समिति के सदस्य थे.श्रीनिवासन के इस्तीफ़े की मांग
साथ ही अध्यक्ष एन श्रीनिवासन ने आठ जून को बीसीसीआई की कार्य समिति की बैठक बुलाई है.
अनुराग ठाकुर ने कहा, \"बीसीसीआई सचिव और कोषाध्यक्ष के इस्तीफ़े दुख की बात है. हमने अध्यक्ष से बैठक जल्दी कराने का निवेदन किया है. हालांकि बैठक आठ जून को होनी थी लेकिन हो सकता है कि अब ये उससे पहले हो.\"
ठाकुर ने आगे कहा, \"लेकिन ये अध्यक्ष पर निर्भर करता है. हमने पिछली रात उनसे बात की थी कि इस मामले की सही और पारदर्शी जांच हो और जल्द से जल्द बैठक बुलाई जाए.\"
लेकिन ये पूछे जाने पर कि क्या उन्होंने अपने पद से इस्तीफ़ा दे दिया है, अनुराग ठाकुर ने सीधा-सीधा जवाब नहीं दिया.
उन्होंने कहा, \"खेल के विवादस्पद विषयों की जांच करने और खेल के मानदण्डों को बढ़ाने की ज़रूरत है.\"
साथ ही उन्होंने एक बार फिर दोहराया कि न्यायसंगत जांच के लिए श्रीनिवासन को पद से हट जाना चाहिए.
(बीबीसी हिन्दी के एंड्रॉएड ऐप के लिए आप यहाँ क्लिक कर सकते हैं. आप फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn